賀范龍圖兼知延安
作者：劉敞
朝代：宋

paragraphs: 大兵昔摧傷，兩将折旗鼓。
哀哉中國士，化作城下土。
冤魂不得返，殺氣凌彼蒼。
天亦爲之悲，白晝日無光。
人言此城下，往往鬼神哭。
此事天子憂，此心大夫辱。
昔公守東越，人怨公不用。
今日公在西，知公德持重。
築城不必堅，解甲不可攻。
何况保金城，弛張皆繫公。
汲黯輔炎漢，淮南內竦懼。
郅都守窮邊，匈奴爲之去。
此事昔所聞，今日見所親。
折衝樽俎間，震動旃裘民。
國恥行且刷，寇讎不可保。
斯人嘆微管，願及太平老。